‘ชัย’กระทุ้งภาครัฐ เปิดเสรีเบี้ยประกัน
ธุรกิจบี้รัฐทำแผนเปิดเสรีเบี้ยประกันภัยรองรับเออีซี
1 ต.ค. 2555

ธุรกิจบี้รัฐทำแผนเปิดเสรีเบี้ยประกันภัยรองรับเออีซี
นายชัย โสภณพนิช ประธานกรรมการและประธานคณะผู้บริหาร บริษัท กรุงเทพประกันภัย (BKI) กล่าวในงานเสวนาเรื่อง “AEC กับธุรกิจประกันภัย” ว่า ถึงเวลาที่ภาครัฐจะต้องทำการวางแผนเปิดเสรีพิกัดอัตราเบี้ยประกันภัย เพื่อรองรับการเปิดเสรีอาเซียนที่กำลังจะเปิดในเร็วๆ นี้ รวมถึงการเปิดเสรีการค้าโลกในอีก 8 ปีข้างหน้า เพื่อให้ผู้บริโภคได้ประโยชน์จากการซื้อประกันภัยในราคาถูกจากการแข่งขันอย่างเสรี
“กว่า 50 ปี มาแล้วที่รัฐกำหนดอัตราเบี้ยประกันภัยห้ามขายสูงเกิน หรือต่ำกว่าที่รัฐกำหนด เพื่อให้บริษัทขนาดกลางอยู่ได้ ขณะที่ปัจจุบันนี้บริษัทขนาดใหญ่ไม่เดือดร้อน เพราะพิกัดอัตราเบี้ยประกันภัยที่รัฐกำหนดนั้นบริษัทขนาดใหญ่มีกำไรเยอะ เพราะได้เปรียบเรื่องต้นทุนการดำเนินงานที่ต่ำกว่าบริษัทกลางอย่างน้อย 10%” นายชัย กล่าว
นายชัย กล่าวว่า หลังจากการเปิดเสรีมั่นใจว่าบริษัทต่างชาติที่เข้ามาทำธุรกิจในประเทศไทยจะต้องเรียกร้องให้ทำการเปิดเสรีแน่ เพราะปัจจุบันการกำหนดอัตราเบี้ยประกันภัยเป็นการควบคุมราคา เพื่อปกป้องธุรกิจประกันภัยในประเทศ